ФІВАНСКІ ЦЫКЛ МІФАЎ. ЭДЫП


Фіванскі цыкл міфаў, які ўтрымлівае паданні пра Эдыпа, Антыгону, Сямёра супраць Фіваў, распачынаецца міфам пра фінікійцаў Кадма. Гэты герой заснаваў у Беотыі вялікі горад Фівы, пабудаваўшы яго Акропаль — верхні горад, які стаў называцца ў гонар Кадма Кадмеяй.

Кадм і Кадмея


Калі Зеўс у абліччы быка выкраў прыгажуню Еўропы, яе бацька сідонскі цар Агенор адправіў на пошукі адзінай любімай дачкі ўсіх сваіх сыноў — Кадма, Фенікса, Кіліна, Фасаса, Фінэя, Агенор забараніў ім вяртацца дамоў, пакуль не знойдуць прапаўшую сястру.


Даўжэй за іншых братоў, якія страцілі надзею адшукаць Еўропу, але баяліся бацькавага гневу і таму засталіся на чужыне, вандраваў Кадм. Разам з таварышамі-землякамі ён праплыў на караблі ўздоўж Сірыі, Малой Азіі, пабываў на астравах Архіпелага і ўсё-такі нічога не даведаўся пра сястру, а калі трапіў у Грэцыю, то атрымаў параду звярнуцца за дапамогай да аракула, што ў Дэльфах.


— Дзе мне шукаць Еўропу? — запытаўся Кадм у Дэльфійскім храме.


Адказ Піфіі, якая прамаўляла волю Апалона, быў дзіўным. Жрацы перадалі яго так:


— У бязлюднай даліне ўбачыш карову, на баках у якой — знакі поўні. Ідзі за ёй следам. Там, дзе карова ляжа на мяккую траву, пачні будаваць горад.


Спусціўся Кадм у нізіну, і неўзабаве сапраўды сустрэлася яму карова. Яна павяла царэвіча праз лугі, лясы, горы, а потым ля аднаго  ўзгорка, на паляне, спынілася і, стомленая, лягла адпачыць. “Першая частка прароцтва споўнілася, — падумаў Кадм, — але як гэта мне з некальнімі сябрамі закласці горад?” Удзячны багам за тое, што вызвалілі яго ад пакутлівых блуканняў па свеце, Кадм пацалаваў зямлю сваёй новай радзімы і, каб выканаць абрад ахвяравання ў гонар багоў, адправіў таварышаў па ваду.


Сідонцы зайшлі ў спрадвечны, некрануты гай і ўбачылі глыбокі грот, з якога выцякала крыніца. Яны апусцілі збаны ў крыштальна-празрыстую ваду і раптам пачулі моцнае сыканне: з пячоры выпаўзаў вялізны вогнедышны змей, што ахоўваў тут крыніцу.


Не дачакаўся Кадм сваіх спадарожнікаў з вадой, захапіў зброю і адправіўся на пошукі. Знайшоў ён не сяброў, а толькі іх раздзёртыя целы, побач з якімі адпачываў страшэнны змей. Смела кінуўся на яго юнак з дзідай у руках. Біліся яны доўга: луска і цвёрдая скура бараніла змея. Моцным хвастом ён біў аб зямлю, а вогненнае дыханне пачвары пагражала Кадму быць спаленым зажыва. Аднак злаўчыўся герой і нанёс змею смяротны ўдар мячом, а сам, знясілены, амаль у бяспамяцтве паваліўся на зямлю.


Апрытомнеў Кадм, пачуўшы таямнічы жаночы голас, што вяшчаў з неба. Афіна Палада раіла герою пасеяць ва ўзараную зямлю драконавы зубы. Выконваючы волю багіні, здзіўляўся Кадм, як яму ўдалося асіліць такую магутную пачвару: кожны зуб трэба было выдзіраць мячом і выцягваць з пашчы вяроўкай. А калі ён кінуў зуб у зробленую баразну, то зноў скалануўся ад жаху: зямля заварушылася, і з-пад яе паказалася спачатку вастрыё дзіды, потым шлем, тулава, узброеныя шчытом рукі — і так з’яўляліся на свет магутныя воіны, якія адразу пачыналі знішчаць адзін аднаго. Калі засталося толькі пяцёра, Афіна загадала ім кінуць зброю і паклясціся ў вернасці Кадму.


З дапамогай гэтых воінаў, так званых спартаў (“пасеяных”), Кадм заклаў крэпасць Кадмею, вакол якой вырас славуты горад Фівы. Змей, забіты Кадмам, быў пасвечаны богу вайны, і таму прыйшлося герою доўгія гады служыць у яго — жорсткага Арэса, пасля чаго Кадм вярнуўся ў Фівы і кіраваў там мудра і справядліва. Багі аддалі яму ў жонкі дачку Арэса Гармонію: яна была такой жа прыгожай і чароўнай, як яе маці — багіня хараства і кахання Афрадыта, і ўсе алімпійцы бралі ўдзел у гэтым вяселлі.


Па сведчанні старажытных аўтараў, Кадм не толькі заснаваў Фівы — ён абучыў грэкаў пісьму і розным умельствам. Гэтая інфармацыя невыпадковая: сапраўды, грэкі ўспрынялі алфавітнае пісьмо ад фінікійцаў, а потым перадалі яго рымлянам.


Міф пра Кадма здаўна прыцягваў да сябе ўвагу гісторыкаў і археолагаў. Спачатку лічылася, што гісторыя Кадма — чыстая выдумка, бо навука яшчэ не ведала пра ўплыў усходняй культуры на еўрапейскую, хоць і не сумнявалася, што тая больш старажытная. Археалагічныя раскопкі ХХ ст. пераканалі некаторых гісторыкаў у справядлівасці гіпотэзы, якая вырасла з міфаў, у тым ліку з міфа пра Кадма: частка грэкаў прыйшла на сваю цяперашнюю зямлю з Малой Азіі.


У 1909 г. грэчаскія вучоныя знайшлі на месцы старажытнай Кадмеі рэшткі будынка, які мог быць палацам Кадма. Асаблівых доказаў гэтаму не было, бо знойдзеныя там рэчы нічым не адрозніваліся ад рэчаў іншых мікенскіх палацаў. Пераканаўчым было толькі тое, што Фівы ў ХІV ст. да     н. Х. былі мікенскім паселішчам. А ў 60-я гг. ХХ ст. быў раскапаны палац мікенскай эпохі з выдатнымі фрэскамі, прыгожымі вырабамі з золата і — што з’явілася сенсацыяй у навуковым свеце — былі знойдзены цыліндрычныя пячаткі з лазурыту амаль трохтысячнай даўніны з малаазійскімі клінапіснымі надпісамі. Такім чынам, гавораць археолагі, пацвердзілася гістарычная аснова міфа пра Кадма — героя, які перасяліўся ў Грэцыю з усходу: яго родны Сідон быў адным з буйных фінікійскіх гарадоў.


Міфы распавядаюць пра трагічныя лёсы нашчадкаў Кадма і яго жонкі Гармоніі. Бог вайны Арэс не дараваў Кадму забойства дракона, які мог быць яго сынам і нават іпастассю самога бога. Таму і напаткалі гэтую сям’ю вялікія бедствы. Актэона — унука Кадма — разарвалі яго ж сабакі; кінулася ў мора з сынам на руках дачка Кадма Іно, ратуючыся ад звар’яцелага мужа; загінула яшчэ адна — Семела, маці Дыяніса, а Агава, ахопленая вакхічным буйствам, забіла свайго сына Пентэя. (Пра гэтыя казанні глядзіце матэрыял часткі І дапаможніка). 


Зломленыя горам, пакінулі родныя Фівы Кадм і Гармонія. Яны былі ператвораны ў драконаў. Праўда, грэчаскі лірык V ст. да н. Х. Піндар расказаў, што Зеўс вырашыў узнагародзіць Кадма і Гармонію за пакуты і прыслаў за імі калясніцу, якая адвезла іх у Элісій — краіну вечнага і шчаслівага жыцця.


Міфалагічны сюжэт аб метамарфозе Кадма і Гармоніі пераказаў Авідзій. Выявы Кадма, які змагаўся са змеем, часта сустракаюцца на антычных вазах. У новы час да гэтых вобразаў звярталіся кампазітары (опера Ж.-Б. Люлі “Кадм і Гармонія”). Не выключана, што сучасны выраз “сеяць драконавы зубы” ў сэнсе “сеяць разлад” узыходзіць да “спартаў” — воінаў Кадма.


Фівы, горад Кадма, разбураліся і ў міфічныя часы, і ў гістарычныя (Аляксандрам Македонскім, рымскім дыктатарам Сулай, пазней — крыжакамі і туркамі), але ён стаіць і ў наш час, і разам з Кадмам падзяляюць славу яго заснавальнікаў міфічныя браты Зэт і Амфіён.

Зэт і Амфіён


Фіванскі цар Ніктэй меў дачку Антыопу. Была яна такая прыгожая, што многія лічылі яе дачкой не смяротнага Ніктэя, а рачнога бога Асопа. Сам Зеўс заўважыў надзвычай прывабную дзяўчыну, пакахаў яе, і нарадзіла Антыопа сыноў-блізнят Зэта і Амфіёна. Баялася Антыопа бацькавага гневу, а таму паклала дзяцей у кошык і аднесла на гару Кіферон. Яна была пераканана: Зеўс не дапусціць смерці сваіх дзяцей і паклапоціцца пра іх лёс. Так яно і атрымалася. Кошык знайшоў пастух, які і выхаваў падкідышаў.


Выраслі блізняты прыгожымі, статнымі хлопцамі, падобнымі адзін да аднаго тварам, але не характарам. Зэт быў дужым, спрытным юнаком, любіў паляваць на дзікіх звяроў, лёгка трымаў у руках грозную зброю. А Амфіён быў ласкавым, рахманым, дапамагаў пасвіць статкі і больш за ўсё на свеце любіў музыку. Аднойчы ён атрымаў цудоўны падарунак ад самога      Апалона — залатаструнную кіфару, і калі перабіраў на ёй струны, пачыналі рухацца ў такт музыцы дрэвы і скалы.


Жылі браты ў пастуха і нічога не ведалі пра маці. А тая пасля смерці Ніктэя вярнулася ў Фівы да свайго дзядзькі Ліка, які стаў царом. Раўнівая жонка Ліка Дзіркэ зрабіла Антыопу сваёй рабыняй і так здзекавалася з яе, што пасадзіла ў склеп, прыкаваўшы цяжкімі ланцугамі. Вызваліў Антыопу Зеўс: раптам, нечакана для яе самой, зваліліся з рук і ног ланцугі, адчыніліся дзверы, і яна збегла на Кіферон, дзе жылі яе сыны.


У той самы час Дзіркэ ўдзельнічала ў шумных святах Дыяніса-Вакха. З іншымі фіванскімі жанчынамі яна блукала па гарах і натрапіла на жытло пастуха. Убачыўшы Антыопу, вырашыла Дзіркэ, што гэта Лік вызваліў яе, каб зрабіць сваёй каханкай, і прыдумала страшную помсту. Пабегла яна ў нізіну, дзе Зэт і Амфіён пасвілі царскія статкі.


— Хутчэй, хутчэй, — пачала клікаць братоў. — Трэба пакараць беглую рабыню. Яна жудасная вядзьмарка, загубіла шмат дзяцей і загубіць іх яшчэ больш!


Не маглі юнакі не паслухацца царыцы — паспяшаліся за ёй. А тая крычала ўсё мацней у вакхічным экстазе:


— Вядзьмарка застанецца небяспечнай, калі мы не пакараем яе. Схапіце гэтую беглую рабыню, прывяжыце да рагоў дзікага быка і пусціце яго на волю.


Злавілі браты быка, падвялі да яго няшчасную Антыопу, каб пакараць нібыта за злачынствы, і тут з’явіўся перад імі пастух, бо Зеўс папярэдзіў яго.

· Што вы робіце, вар’яты! Гэта ж ваша маці.

Ледзьве апрытомнелі Зэт і Амфіён ад думкі, што маглі зрабіць непапраўнае. Вінаватай у гэтым была крыважэрная Дзіркэ, і браты пакаралі яе той самай смерцю, якую прызначала жорсткая жанчына для іх маці.


Усе разам яны накіраваліся ў Фівы, і фіванцы, якія пакутавалі пад уладай Ліка, зрабілі братоў сваімі царамі.


Слава пра Амфіёна і Зэта разнеслася па ўсёй Грэцыі, і ўсе ведалі, як гэтыя героі будавалі магутныя сцены вакол свайго горада. 
Асілак Зэт цягаў і складваў такія валуны, якія б ніхто не зрушыў з месца. Амфіён жа іграў на сваёй кіфары, і яе чарадзейную моц адчулі нават камяні. Яны зрываліся з месца і нагрувашчваліся адзін на адзін, ствараючы сцяну. Адрываліся ад каранёў сосны, змыкаліся ў роўныя брусы, і атрымліваліся магутныя брамы. Так была пабудавана сцяна з сямю брамамі, падобнай якой не было ні ў якім іншым горадзе.


Міф аб Зэце, Амфіёне і вераломнай Дзіркэ згадваецца ў гамераўскай “Адысеі” і пластычна апісваецца Авідзіем у “Метамарфозах”. Раздзёртая Дзіркэ ператварылася ў ручай, і нібыта праз шмат гадоў пасля гэтага здарэння фіванскія жанчыны прыходзілі на тое месца, мыліся празрыстай вадой і станавіліся прыгажэйшымі. Самы драматычны момант міфалагічнага сюжэта — пакаранне жорсткай жанчыны — адлюстраваны ў знакамітай скульптурнай групе з мармуру “Фарнезскі бык” радоскіх  скульптараў ІІ ст. да н. Х. Апалонія і Таўрыска. З усіх антычных помнікаў, што дайшлі да нас, “Фарнезскі бык” — найвялікшы. Трэба думаць, што крыважэрная міфічная гераіня была пакарана ў другі раз ужо пасля сваёй смерці, калі рымская фрэска ІІ ст. “Дзіркэ” трывала ўсталявалася ў Ватыканскай “галерэі грэшных жанчын”.


Міф аб Зэце і Амфіёне адметны яшчэ і таму, што закранае тэму мастацтва. Бадай, толькі ў элінаў — народа паэтаў і музыкантаў — маглі з’явіцца міфы пра Арфея, Таміра, Амфіёна.


Шкада, што лёс не прынёс братам шчасця. Аэдона, жонка Зэта, і Ніоба (Ніабея), з якой ажаніўся Амфіён, наклікалі на сябе і свае сем’і гнеў багоў. Як памёр Зэт, мы не ведаем, а Амфіён працяў сябе мячом, калі даведаўся пра смерць дзяцей і жонкі. Паводле іншай версіі, ён у роспачы хацеў адпомсціць Апалону, які разам з Артэмідай выпусціў стрэлы ў дзяцей дзёрзкай Ніобы, — спрабаваў разбурыць храм Апалона, але быў забіты стралой бога.


Грэчаскі гісторык ІІ ст. Паўсаній у сваім “Апісанні Элады” пакінуў такі запіс: “У Зэта і Амфіёна агульны магільны помнік... Камяні на магіле Амфіёна, пакладзеныя ўнізе і зусім неабчэсаныя, гавораць, быццам яны тыя самыя, што ішлі на гукі яго струнаў”.


Пасля смерці Амфіёна і Зэта царом стаў Лай. Ён быў праўнукам Кадма, і ад яго пайшло пакаленне самых няшчасных фіванскіх правіцеляў.

Лай

Стаіць нашмат вышэй за розум неабходнасць.

Эсхіл (“Прыкуты Праметэй”)

Шчаслівыя людзі, ў якіх прайшло без бед жыццё!








Але калі твой род багі пакараюць,








Беды ўсялякія прыйдуць на ўсе твае пакаленні.








...у Лабдакідаў дом бяда ідзе за бядою.











Сафокл (“Антыгона”)

Фіванскаму цару Лаю (сыну Лабдака), які ажаніўся з Іакастай, была прадказана Дэльфіскім аракулам смерць ад рукі роднага сына. Таму, калі Іакаста нарадзіла хлопчыка, Лай жалезнай спіцай пракалоў яму ступні, звязаў іх рэменем і загадаў рабу кінуць немаўля ў лесе на схілах гары Кіферона. Аднак багіні лёсу распарадзіліся інакш. Раб з дзіцём на руках сустрэў на Кіфероне пастуха з суседняга царства Карынфа. І гэты пастух пачаў прасіць у яго прыгожае дзіцятка. Раб-фіванец меў спагадлівае сэрца, пашкадаваў хлопчыка, асуджанага на жудасную смерць, і аддаў яго: маўляў, няхай лепей расце карынфскім пастухом, чым будзе раздзёрты дзікімі звярамі. А пастух аднёс хлопчыка свайму бяздзетнаму цару Палібу. Цешыліся Паліб і яго жонка Меропа, абдымаючы дзіця: нарэшце і ў іх з’явіўся сын. Паліб назваў яго Эдыпам, што па-грэчаску азначае “з апухлымі нагамі”.


Пастухі як міфалагічныя героі часта прымалі ўдзел у лёсе царскіх дзяцей, бо калі іх падкідвалі немаўляткамі, то, як правіла, на вяршыню ці на схіл гары, дзе пасвіліся статкі. Часам у якім чоўне альбо скрыні пускалі па марскіх хвалях. Па адной са старажытных версій міфа Лай таксама кінуў дзіця ў мора, але хвалі прыбілі скрыню да берага Карынфскага заліва, калі там знаходзілася жонка цара Паліба Меропа, якая і падабрала дзіця.


Старое родавае пракляцце павялічылася новым гневам багоў на Лабдакідаў з прычыны ганебнага ўчынку цара Лая. Аднойчы, яшчэ да нараджэння Эдыпа, ён гасцяваў у элідскага цара Пелопса і быў уражаны прыгажосцю яго сына Хрысіпа. Лай выкраў Хрысіпа і згвалціў. Юнак не сцярпеў такой ганьбы: скончыў самагубствам. Пелопс любіў Хрысіпа, якога нарадзіла яму німфа Аксіёха, больш за сваіх іншых сыноў — Атрэя і Фіеста, і ён пракляў Лая і ўвесь род фіванскага цара. Згодна з міфалагічнай логікай, Лай павінен быць пакараны за сваё злачынства, і праклён Пелопса спасцігне Лая, яго сына Эдыпа і ўнукаў.

Дзве загадкі Эдыпа

Памёр бяздзетны цар Паліб

І дзеля мар, і дзеля волі.

А Фівы ўратаваў Эдып

Ад Сфінкса і ад горкай долі.

Я. Ясэпкін ( “Крыўскія лотасы”) 

Пакінуты роднымі бацькамі Эдып жыў на чужыне. Ён быў любімым сынам, паважаным чалавекам у грамадстве і рыхтаваўся стаць спадкаемцам царскага трона. Але аднаго разу падчас піра ці спартыўных спаборніцтваў нейкі захмялелы юнак назваў яго знайдышам. Эдып расказаў пра гэта Палібу і Меропе і па іх збянтэжанаму выгляду зразумеў, што яны штосьці не дагаворваюць. Вырашыў ён пайсці ў Дэльфы, каб запытаць аракула пра сваё паходжанне... Аднак Піфія нічога не сказала Эдыпу пра яго мінулае, а раскрыла жудаснае будучае.


— Гэта жахліва! Гэта жахліва! — паўтарала прарочыца. — Няшчасны, прэч з храма, не апаганьвай яго! Збудзецца пракляцце Пелопса: ты, Эдып, заб’еш свайго бацьку, ажэнішся з маці, праклянеш сваіх сыноў!


Збялеў ад гэтага прароцтва царэвіч. “Не, — вырашыў ён, — ніколі не ўбачаць мяне ў Карынфе, ніколі не вярнуся на радзіму, у родны дом, да любых мне бацькоў. Можа, так я абыду свой лёс?!”


У адзін момант Эдып страціў усё, што меў у жыцці. Было вельмі цяжка на душы, і ён, самотны, падаўся на ўсход, куды вочы глядзяць. Лёс скіраваў яго на дарогу, што вяла ў Фівы. Думаў Эдып аб сваім гаротным стане і не заўважыў, што з-за павароту выехала калясніца, у якой сядзеў знатны стары. Эдып уступіў дарогу, але возніку падалося гэта замала, ён груба аклікнуў падарожнага і прайшоўся бізуном па яго плячы. Раззлаваўся Эдып, ускочыў на падножку калясніцы і спіхнуў дзёрзкага раба на зямлю. Але тут падняўся паважны стары і стукнуў Эдыпа сваім посахам. Не помнячы сябе ад гневу, Эдып адказаў ударам на ўдар, і мёртвы стары скаціўся на дарогу. Яго людзі ўсе разам накінуліся на забойцу, але Эдып быў мацнейшы за іх: ён забіў чатырох, а пятаму ўдалося ўцячы.


Эдып прадоўжыў свой шлях. Ён не лічыў сябе вінаватым: не ён распачаў бойку, яго прымусілі абараняцца, абыходзіліся з ім, царэвічам, нібы з якім рабом. Не здагадваўся Эдып пра тое, што споўнілася частка жахлівага прароцтва: стары, якога ён забіў, быў яго бацька фіванскі цар Лай.


Ужо амаль дайшоў Эдып да Фіваў, як убачыў вялікі натоўп людзей. Гэта былі фіванцы. Яны шумна абмяркоўвалі бяду, якая прыйшла ў іх горад. Пачуў Эдып, што побач з Фівамі, на адной са скалістых гор, пасялілася пачвара. Сфінкс, як яе называлі, была народжана страшыдлам Тыфонам і змяёй з жаночым тварам Эхіднай. У Сфінкс была галава жанчыны, тулава льва з вострымі кіпцюрамі і вялізныя крылы грыфона. Яна знішчала жыхароў горада і наваколля, раздзірала ўсіх і пажырала, бо ніхто не мог разгадаць яе загадку.

· А што цар? — запытаўся Эдып.

— Цар Лай забіты разбойнікамі, — пачуў ён у адказ, — па дарозе ў Дэльфы, куды адправіўся шукаць паратунак для нас. Замест Лая цяпер яго швагер Крэонт. Ён абяцае руку сваёй сястры, аўдавелай Іакасты, і ўсё царства таму, хто вызваліць Фівы ад смяротнай небяспекі.


Задумаўся Эдып. Назад яму дарогі няма, а калі загіне ад пачварнай Сфінкс, то тым самым пазбавіцца страшэннага прароцтва: мёртвы, ён жа не заб’е свайго бацьку і не ажэніцца з маці. Эдып вырашыў паспрабаваць шчасця і паўстаў перад пачварай.


— Скажы мне, — загаварывала Сфінкс чалавечым голасам, — што гэта за істота, якая раніцай ходзіць на чатырох нагах, удзень — на дзвюх, а ўвечары — на трох. Адказвай!


На нейкі момант задумаўся Эдып, а потым усміхнуўся і пачаў:


— Гэтая істота — чалавек. У раннім дзяцінстве ён поўзае на руках і нагах, дарослы ходзіць на дзвюх нагах, а ў старасці абапіраецца на посах.


Эдып гаварыў і бачыў, як бляднеў твар і гаслі вочы Сфінкс, а калі скончыў, яна скінулася ў прорву і разбілася насмерць.


Фіванскі народ радасна вітаў свайго збавіцеля. З крыкамі “Цар! Цар!” яго падхапілі на рукі і панеслі ў палац. Насустрач яму выйшла прыгожая жанчына ў жалобе. Гэта была Іакаста, удава фіванскага цара Лая.


Іакаста стала жонкай Эдыпа — выратавальніка Фіваў — і нарадзіла яму дваіх сыноў — Этэокла і Палініка і дзвюх дачок — Антыгону і Ісмену.


У гэтым міфе прысутнічае матыў гераічнага сватання, бо Крэонт, які стаў правіцелем пасля смерці Лая, прызначае руку аўдавелай царыцы разам з царскім прастолам ва ўзнагароду выратавальніку Фіваў ад пачварнай Сфінкс. Напэўна, першапачаткова спаборніцтва героя з пачварай мела іншы    характар — не разумовы, а фізічны. Шмат у якіх народаў існуе паданне пра дзіця, што прыносіць няшчасце. Але Эдып, бадай, самы трагічны герой ва ўсёй старажытнасці. Згодна з міфалагічнай свядомасцю грэкаў, жыццё смяротных прадвызначае лёс, і калі чалавек імкнецца пазбегнуць яго, то, наадварот, ідзе насустрач свайму лёсу. Менавіта так і здарылася з Эдыпам.


Вобраз Эдыпа набыў каласальную вядомасць дзякуючы Сафоклу. Яго трагедыі “Цар Эдып” і “Эдып у Калоне” з’явіліся асноўнай крыніцай для рэканструявання міфаў аб Эдыпе. Трагедыю “Цар Эдып” ва ўсе часы ацэньвалі так высока, што ў ёй бачылі ўвасабленне самой ідэі трагічнага жанру. Міфалагічная гісторыя пра бездапаможнасць чалавека перад усемагутным рокам ператвараецца Сафоклам у трагедыю моцнага і сумленнага, хоць і занадта самаўпэўненага чалавека.


Іншасказальна Эдып — мудры, праніклівы чалавек: ён здольны дазнацца пра любую таямніцу, разгадаць самую цяжкую загадку, увасабленнем якой да гэтага часу і з’яўляецца Сфінкс (Сфінга).


Сфінкс была пакараннем за неадпомшчанае згвалтаванне Хрысіпа Лаем, а пакаранне за неадпомшчанае забойства Лая стала маравая язва.

Пошукі ісціны

І так заўжды здараецца, што лёс

Няшчасных падымае і, наадварот,

Шчаслівага бязлітасна скідае ўніз.
Сафокл (“Антыгона”)


На дваццаты год шчаслівага праўлення Эдыпа ў Фівах страшная хвароба — маравая язва, а таксама няўрод паразілі горад. Ён поўніўся стогнамі і дымам пахавальных вогнішчаў Людзі прыносілі ахвяры багам, малілі іх аб паратунку, але бедстваў не рабілася менш.


Цар Эдып заўсёды клапаціўся аб сваім народзе і вельмі пакутаваў з-за таго, што адбывалася ў горадзе. Ён чакаў свайго швагра Крэонта, якога адправіў у Дэльфы да аракула, а сам падазраваў, што прычына боскага гневу ў якой-небудзь нядбайнасці, дапушчанай фіванцамі падчас рэлігійнага культу.


Крэонт прывёз адказ аракула. Багі помсцяць фіванцам за тое, што яны хаваюць у сваім горадзе забойцу цара Лая. Трэба яго знайсці і пакараць. Эдып чуў пра Лая, але не ведаў, як той загінуў. Добры і справядлівы правіцель, ён бярэ на сябе абавязак выканаць волю багоў і ўратаваць Фівы.


— З чаго пачаць? — разважае Эдып. — Хіба лепш за ўсё запрасіць у палац сляпога Тырэсія, якога Апалон ужо даўно ўзнагародзіў дарам прадказання.


Пасылае цар па Тырэсія, а той не з’яўляецца. Эдып у гневе зноў пасылае па старога. Той з неахвотай прыходзіць, але маўчыць. Што толькі не рабіў Эдып — і ўгаворваў, і пагражаў. Але Тырэсій, шкадуючы высакароднага Эдыпа, сам пачынае прасіць яго:


— Адпусці мяне, цар, дадому. Не пытайся ні аб чым, і нам абодвум будзе лягчэй перанесці свой лёс.


— Дык ты не хочаш гаварыць? — раззлаваўся Эдып. — Не хочаш вымавіць імя забойцы? У такім разе ты сам замешаны ў злачынстве!


Не сцярпеў такой абразы Тырэсій.


— Ведай жа праўду, справядлівы цар! Гэта ты апаганіў горад. Гэта     ты — забойца, якога сам шукаеш.


— Апамятайся, стары! Што ты вярзеш? Мо гэта не я выратаваў горад, калі Сфінкс знішчала фіванцаў? Не памятаеш? Разам з памяццю ты страціў і розум! Сляпы, ты і на самай справе такі!


— Памыляешся, Эдып! Сляпы — ты, хоць і маеш вочы. Бо нічога не ведаеш пра сябе. Не ведаеш, што ты муж і сын, а дзецям сваім — брат!


— Зноў загадкі?! Сіл маіх нестае слухаць глупствы! — і Эдып выгнаў Тырэсія.


— Дзіўна, — разважаў Эдып, — з якой гэта мэтай гаварыў мне бязглуздзіцу прадказальнік, якому верыць уся Элада? — і раптам мільганула думка. Хто быў правіцелем у Фівах да яго, Эдыпа? Крэонт! Хто прынёс аракул з Дэльфаў? Крэонт! Ён жа, Крэонт, першы параіў паслаць па Тырэсія! Што з гэтага вынікае? А тое, што аракул — выдуманы, і Тырэсій заадно з Крэонтам супраць Эдыпа, каб выгнаць яго з краіны. З рэзкімі папрокамі накінуўся Эдып на швагра. Крэонт шчыра апраўдваўся, і ў гэтым момант з’явілася Іакаста.


— Я ведаю пра тое, што здарылася, — спакойна сказала царыца. — Няўжо, Эдып, ты яшчэ верыш прадказанням! Я ўжо даўно расчаравалася ва ўсялякіх прароцтвах.


— У цябе былі падставы? — зацікавіўся Эдып.


— Яшчэ якія! У свой час цару Лаю было прадказанне, што ён прыме смерць ад рукі сына. Але яно не спраўдзілася. Хлопчыку звязалі ножкі і аднеслі на Кіферон. Там ён і загінуў. А Лая забілі разбойнікі на дэльфійскім скрыжаванні.


Страшнае падазрэнне закралася ў сэрца Эдыпа.

· І як даўно гэта было?

— Незадоўга да таго, як ты прыняў уладу над Фівамі.

— Які жах, — падумаў Эдып. — А што калі той паважны стары, чый экіпаж я сустрэў, калі быў малады, — цар Лай? Тады меў рацыю Тырэсій, і гэта я забіў фіванскага цара?!

Эдып распытау падрабязнасці. Усё сышлося, акрамя аднаго: Лая забілі разбойнікі, а ён жа быў адзін. Даведаўшыся пра тое, што застаўся раб — адзіны сведка забойства, Эдып загадаў прывесці яго.


Тым часам у Фівы прыбывае вястун з Карынфа. Памёр цар Паліб, і карынфяне запрашаюць Эдыпа стаць іх царом. Эдып узрушаны, узрушаны ўдвая: яму шкада бацькі. Але... столькі гадоў ён баяўся ўбачыць Паліба, баяўся прадказання аракула — забіць бацьку, а аракул не спраўдзіўся. Паліб памёр сваёй смерцю. І ўсё ж Эдып застаецца ў Фівах. Чаму? Бо ён баіцца другой часткі прароцтва — шлюбу з роднай маці — і гаворыць пра гэта вестуну.


— Калі справа ў Меропе, — супакойвае вястун Эдыпа, — дык гэта не перашкода. Яна не маці табе, і Паліб не быў бацькам. Сваімі рукамі я прыняў цябе немаўляткам ад раба цара Лая ў той час, калі пасвіў Палібавы статкі на Кіфероне. Яшчэ твае ножкі былі праколаты жалезам. Я аднёс малога Палібу, і той выхаваў цябе як сына.


— Хто той раб, ад каго ты атрымаў дзіця? — не сваім голасам запытаў Эдып. — Ён жывы?


Іакаста перабівае мужа:


— Умольваю цябе: скончы пошукі, няхай будзе ўсё, як ёсць, — просіць яна, бо ўсё зразумела.


Эдып рэзка абрывае Іакасту:


— Дык адкуль той раб, што перадаў дзіця?


— З Фіваў, — адказвае карынфянін. — Здаецца, ён быў рабом цара Лая.


Эдып тэрмінова пасылае слуг па раба. Калі прывялі старога, ён спачатку не прызнаўся, але Эдып прымусіў сказаць праўду і пачуў, што ён, раб Лая, не выканаў царскага загаду, пакінуў хлопчыка жывым і аддаў пастуху цара Паліба. Ён жа, гэты раб, быў тым самым спадарожнікам Лая, які адзіны застаўся жывым пасля ракавога сутыкнення ля Дэльфаў, калі Эдып забіў свайго бацьку.


У страшэннай роспачы кінуўся Эдып шукаць Іакасту і знайшоў яе, сваю жонку і маці, мёртвай. Іакаста павесілася, а Эдып залатой шпількай ад яе сукенкі выкалаў сабе вочы.


Такім чынам, Эдып сам прыняў на сябе адказнасць за свае ўчынкі, а не чакаў, калі яго пакараюць багі. Ён імкнуўся да ісціны, якой бы горкай яна ні была, і дабіўся яе. Пакараў герой сябе так жахліва (у тэатры акцёр выходзіў на сцэну ў масцы, з вачніц якой сачылася кроў) невыпадкова: ён хацеў перанесці як мага большыя пакуты, бо разумеў цяжкасць сваіх злачынстваў. Атрымліваецца так, што Эдып выяўляў уласную волю ў рамках ракавой наканаванасці.


Трагедыя ў тым, што веды Эдыпа, як і ўсіх смяротных, абмежаваныя. Усё ведаюць толькі багі, таму нават самыя мудрыя з людзей, як Эдып, могуць пайсці супраць усталяванага багамі парадку ў свеце, супраць Закону, не ведаючы і не жадаючы гэтага. Так, разумныя перасцярогі, прынятыя Эдыпам і яго бацькамі ў мінулым, прыводзяць да супрацьлеглых вынікаў. Эдып суб’ектыўна невінаваты, аднак нясе аб’ектыўную адказнасць, бо няхай і нявольны, але забойца бацькі, да таго ж учыніў інцэст, і павінен быць пакараны. Эдып — ахвяра лёсу як наканаванасці.


На думку вядомага расійскага даследчыка старажытных літаратур       С. Аверынцава, расправа Эдыпа над сваімі вачыма — гэта яго суд над сваімі ведамі, якія пранікалі ў забароненае і не раскрывалі неабходнага. Вочы, якія глядзяць вонкі, — носьбіты ведаў, звернутых вонкі, — на паверхню рэчаў. Калі Эдып выкалвае вочы, якія яму здрадзілі, яго веды звяртаюцца ўнутр. І цяпер, пазбаўлены вонкавага зроку, Эдып бачыць нябачнае падобна сляпому прароку Тырэсію.


Існуе тлумачэнне гэтага міфа як адлюстравання прыродных з’яў і працэсаў. Эдып — герой сонечнага цыкла, які забівае свайго бацьку — цемру; ён падзяляе свой ложак з маці — змярканнем, з улоння якой — світанку — ён нарадзіўся, і памірае аслеплым, як сонца, што заходзіць. Згодна з некаторымі даследаваннямі, міфы з сюжэтам кровазмяшэння страчваюць усе свае дзіўныя рысы пры разглядзе іх як міфаў цыкла месяца ў яе сувязі з сонцам. Дачка, новы месяц, якая з’яўляецца паўтарэннем мацеры (поўні), зноў уз’ядноўваецца са сваім бацькам (сонцам), а таксама братам, сынам.


Існавала версія міфа пра Эдыпа, паводле якой герой адпраўляўся на пошукі запрэжкі, скрадзенай у карынфскага цара Паліба, якога ён лічыў сваім бацькам. У дарозе Эдып сутыкнуўся з незнаёмым яму Лаем і забіў яго, пасля чаго вярнуўся ў Карынф з поясам і мячом, якія зняў з забітага. Пазней, калі Эдып стаў царом Фіваў і аднойчы разам з Іакастай праязджаў міма таго месца, дзе адбылося забойства, ён расказаў пра ўсё жонцы і, як доказ, паказаў узятыя ў свой час трафеі. Іакаста пазнала рэчы свайго былога мужа, але не адкрылася Эдыпу. Ведаючы, што Эдып — забойца Лая, яна не падазравала, што ён жа яе падкінуты сын.


Сучасны даследчык антычнай літаратуры В. Ярхо звярнуў увагу на тое, што першапачатковым ядром міфа пра Эдыпа з’яўляецца фальклорны матыў бою непазнаўшых адзін аднаго бацькі з сынам. Сын як маладзейшы і мацнейшы сапернік перамагае бацьку. Гэты сюжэт паходзіць з перыяду матрылакальнага шлюбу, калі сын не мог ведаць свайго бацьку, бо яго выхоўваў род маці. Калі юнак дасягаў сталасці, то адпраўляўся на пошукі бацькі і, не пазнаўшы яго, уступаў з бацькам у бой. У найбольш чыстым выглядзе такі матыў утрымлівае міф пра гібель Адысея, які змагаецца з Тэлегонам, не ведаючы, што змагаецца са сваім сынам, народжаным чараўніцай Кіркай. Варыянтам гэтага матыву можна лічыць і смерць Акрысія ад рукі яго ўнука Персея, які выхоўваўся на чужыне. Што тычыцца міфа пра Эдыпа, то пасмяротнаму “пазнаванню” бацькі адпавядае апазнанне Іакастай у Эдыпе забойцы свайго першага мужа Лая.


Старажытнасць міфа пра Эдыпа даказваецца тым, што яго згадваў Гамер у “Адысеі”. Маці і жонку пакутніка Эдыпа ён называў Эпікастай і паведамляў, што калі багі адкрылі людзям страшэнную праўду, яна “Аідавы дзверы сама адчыніла”, а Эдып застаўся на фіванскім троне, быў самотным і памёр ад пераследу Эрыній (багінь, што помсцілі забойцам блізкіх па крыві). А грэчаскі празаік VI—V ст. да н. Х. Ферэкід пісаў і пра другую жонку Эдыпа — Эўрыганію, ад шлюбу з якой, маўляў, і было ў Эдыпа чацвёра дзяцей.


Міф пра смерць Эдыпа можна аднавіць дзякуючы трагедыі Сафокла “Эдып у Калоне”.

Смерць Эдыпа

Рабіць памылкі — лёс агульны ўсіх людзей.

Але разумны і шчаслівы будзе той,

Які няўмольным, трапіўшы ў бяду,

Не застаецца й выправіць імкнецца зло.

Сафокл (“Антыгона”)

Фіванскі народ спачуваў Эдыпу: няўмольны лёс абрушыўся на іх мудрага і справядлівага цара, сумленнага чалавека. І калі Эдып у роспачы прасіў для сябе смерці ці выгнання ў пустыню, яго пакінулі ў горадзе. Так і жыў Эдып у Фівах, і была ў яго, гаротнага, адна радасць — любоў дзяцей: сыноў Этэокла і Палініка і дачок Антыгоны і Ісмены.


Але праз які час фіванцы пачалі патрабаваць, каб Эдып пакінуў Фівы: ім здавалася, што прысутнасць старога, якога пакаралі багі, апаганьвала горад і магла прынесці новыя бедствы. Эдыпа не палохала выгнанне. Жахлівым было іншае: за яго, старога і няшчаснага, не заступіліся сыны, не запярэчылі супраць бацькавага выгнання, бо самі імкнуліся да ўлады.


Сляпы, бездапаможны Эдып разам з дачкой Антыгонай, якая ўзялася яго суправаджаць, пакінуў Фівы. А Этэокл і Палінік падзялілі ўладу над краінай са сваім дзядзькам Крэонтам.


Доўга вандраваў Эдып па лясах і гарах, бо ў горадзе яго адмаўляліся прымаць, адганяючы часам камянямі, пакуль нарэшце не трапіў у прадмесце Афінаў Калон. Спыніліся Эдып з Антыгонай на адпачынак у лесе, далей ад людскога жылля, і дазналіся ад аднаго вяскоўца, што знаходзіліся яны ў свяшчэнным гаі Эўменід. (Калісьці страшэнныя багіні помсты Эрыніі былі ператвораны Афінай у міласэрных Эўменід). Уздыхнуў Эдып з палёгкай: ужо даўно было яму прадказана Апалонам, што пасля доўгіх вандраванняў прыйдзе ён у свяцілішча вялікіх багінь, дзе і скончыць сваё жыццё. Успомніў Эдып таксама працяг Апалонавага прароцтва: той, хто дасць прытулак паміраючаму Эдыпу, будзе ўзнагароджаны божай ласкай. Таму паслаў Эдып сялян па афінскага цара Тэсея, а сам звярнуўся з маленнем да багінь Эўменід:


— Злітуйцеся нада мной, грозныя, добрапрыстойныя багіні! У вас знайшоў я прытулак, вы прывялі мяне ў свяшчэнны гай. Дайце ж, багіні, супакаенне, пакладзіце мяжу майму жыццю, калі не думаеце, што я яшчэ мала пакутаваў. Пачуйце мяне, раба пакутаў. Пачуй і ты, славуты горад! Пашкадуйце бедны цень Эдыпа: не такім я быў раней.


Тым часам Антыгона ўбачыла калясніцу і ў жанчыне, што ехала на ёй, пазнала сястру Ісмену. Ісмена прывезла вестку, што ў Фівах распалілася варожасць паміж сынамі Эдыпа Этэоклам і Палінікам. Малодшы брат Этэокл выгнаў з Фіваў старэйшага — Палініка, які хацеў правіць аднаасобна, і сам захапіў прастол. Палінік жа аб’яднаўся з аргівянамі і прывёў пад Фівы магутнае войска. Паведаміла Ісмена таксама, што, паводле прадказання Дэльфійскага аракула, перамогу ў барацьбе за Фівы атрымае той, на чыім баку будзе Эдып, жывы альбо мёртвы.


Неўзабаве з’явіўся афінскі цар Тэсей, пазнаў Эдыпа і шчыра абяцаў яму дапамогу. Аднаго прасіў Эдып у Тэсея — прытулку на астатнія дні жыцця і пахавання пасля смерці. “Фіванцы, якія прагналі мяне са сваёй зямлі, — гаварыў сляпы, — хочуць цяпер сілай перанесці мяне ў Фівы. Барацьба чакае нас, Тэсей. Калі мы пераможам і я знайду супакаенне ў гэтай зямлі, цела маё прынясе тваёй краіне дабрабыт”.


Меў рацыю Эдып. Спачатку ў Калон прыбыў Крэонт і ад імя ўсяго народа првсіў зяця вярнуцца ў Фівы, а не дачакаўшыся згоды, пачаў пагражаць, загадаў вывезці Антыгону і Ісмену: маўляў, без іх сляпы не дасць сабе рады; хацеў схапіць і яго самога.


Умольваў прыняць яго бок і Палінік, ён, праўда, разгубіўся, калі ўбачыў бацьку, вартага жалю: няшчасным, сляпым, у лахманах, з сівымі доўгімі валасамі. Палінік прасіў дараваць, паўтараў, што яго лёс залежыць ад бацькавага рашэння, ліў слёзы.

— Слёзы не дапамогуць, — пачуў Палінік рэзкі адказ Эдыпа. — Ты і твой брат асудзілі мяне на пагібель. І толькі дзякуючы дочкам я яшчэ жывы. Ты ж разбурыш Фівы, загінеш сам, заліты крывёй свайго брата Этэокла, загіне і ён — у крыві тваёй. Праклінаю вас, каб вы памяталі, як трэба шанаваць роднага бацьку.


Раптам пачуўся ўдар грому. Гэта быў знак Зеўса Алімпійскага. Развітаўся Эдып з дочкамі і ў суправаджэнні аднаго Тэсея паглыбіўся ў свяшчэнны гай, дзе без стогнаў, без болю знік з гэтага свету ў ззянні яскравага святла. У Афінскай зямлі знайшоў няшчасны супакаенне і прынёс шчасце гораду, які даў яму прытулак.


Такім чынам, урэшце Эдып быў узнагароджаны міласцю багоў: не па сваёй жа волі гэты мудры чалавек учыніў злачынствы. Сваімі пакутамі Эдып ачысціў душу і стаў добрым дэманам, крыніцай божай ласкі, якая сыходзіць на Афіны. Нямецкі філосаф XIX ст. Ф. Ніцшэ, якому належыць новы погляд на антычнасць, арыгінальна патлумачыў дзіўную смерць сафоклаўскага героя: як падмурак новага свету, у якім няма Року (нешчаслівага лёсу як непазбежнасці).


Цікава, што лёс Сафокла, які ўвекавечыў Эдыпа ў сваіх трагедыях, пераклікаўся з лёсам яго героя. Паводле падання, доўгае і шчаслівае жыццё паэта было пад канец азмрочана ўчынкам яго сына, які выклікаў Сафокла ў суд і патрабаваў апекі над бацькам, нібыта выжыўшым з розуму. Замест апраўдання дзевяностагадовы Сафокл прачытаў сваю новую трагедыю “Эдып у Калоне”, якая яшчэ не была пастаўлена ў тэатры. Суддзі прыйшлі ў захапленне і вынеслі прыгавор: вар’ятам яны прызналі сына вялікага творцы.


Афінскае прадмесце Калон, дзе знайшоў сабе мірны прытулак Эдып, — гэта радзіма самога Сафокла. Там яго пахавалі і пасля смерці ўшаноўвалі як лепшага са смяротных.


Акрамя Сафокла, эдыпаву тэму распрацоўваў яго папярэднік Эсхіл, трагедыі якога “Лай” і “Эдып” не захаваліся. Цікавыя думкі Эсхіла наконт лёсу як наканаванасці і стаўленне да гэтага людзей знаходзім у яго “Праметэі прыкутым”. У адрозненне ад грэчаскіх класікаў рымскі аўтар трагедыі “Эдып” Сенека трактаваў вобраз фіванскага цара як чалавека, цалкам падпарадкаванага ўладзе сляпога року. Гэта тычыцца і іншых герояў Сенекі (Медэі, Федры) і ў пэўнай ступені тлумачыцца яго часам — крывавай дыктатурай Нерона.


У літаратуры новага часу існуе вялікая колькасць твораў, у якіх інтэрпрэтуецца тэма Эдыпа, і кожнае стагоддзе робіць гэта па-свойму. У ХVІІ ст. трагедыю “Эдып” напісаў П. Карнель. У ХVІІІ ст. сваім “Эдыпам” распачаў шлях драматурга Вальтэр. З твораў ХІХ ст. назавём сатырычную драму англійскага паэта-рамантыка П. Б. Шэлі. На творцаў ХХ ст. паўплывала тэорыя псіхааналізу аўстрыйскага філосафа З. Фрэйда. Згодна з гэтай тэорыяй, асоба і яе лёс фатальна прадвызначаныя пэўнымі комплексамі, у тым ліку Эдыпавым комплексам, па якому самыя моцныя чалавечыя інстынкты — гэта падсвядомая цяга сына да маці і пачуццё рэўнасці, нават нянавісці да бацькі. Выпадковае забойства Эдыпам бацькі і яго жаніцьба з маці тлумачыліся Фрэйдам як міфалагічная абалонка падсвядомага імкнення сына знішчыць бацьку і авалодаць тым, чым валодае ён. Няведанне Эдыпа, як сцвярджаў Фрэйд, — гэта менавіта той стан несвядомасці, які істотны для душы дзіцяці да пэўнага ўзросту. Універсальнасць Эдыпавага комплексу абвергнута вучонымі ХХ ст. На самай справе Эдып не мог адчуваць да сваіх бацькоў тыя пачуцці, якія яму прыпісваў З. Фрэйд, паколькі адразу пасля нараджэння быў выкінуты з бацькавага дому. Эдып не мог здаволіць сваё імкненне да забойства бацькі; калі ў той момант, калі яго здзяйсняў, не ведаў, што Лай яго бацька. Эдып не мог здаволіць сваю страсць да маці, калі ён не ведаў, што Іккаста яго маці. Аўстрыйскі драматург Г. Гофмансталь (“Эдып і Сфінкс”, 1906) і французскі драматург Ж. Както (“Адская машына”, 1928) узмацнілі тэму сляпога і няўмольнага лёсу, а таксама сексуальнасць галоўных персанажаў. У большай ступені мастацкае асэнсаванне фрэйдысцкай канцэпцыі Эдыпавага комплексу ўтрымлівае п’еса нідэрландскага пісьменніка М. Круазэ (“Эдып і яго маці”, 1950). На аснове міфалагічнага матэрыялу вырашаў філасофскую праблему свабоды і маралі чалавека французскі пісьменнік-гуманіст А. Жыд (“Эдып”, 1930). Мастакі слова часта выкарыстоўваюць сюжэт пра Эдыпа ў алюзійным плане, апісваючы падобную сітуацыю на сучасным матэрыяле (“Пажылы дзяржаўны дзеяч”, 1958, Т. С. Эліёта).


У выяўленчым мастацтве пераважае сюжэт “Эдып і Сфінкс”. Ён сустракаецца на антычных вазах, фрэсках, а ў новы час — часцей за ўсё ў карцінах (“Эдып, які разгадвае загадкі Сфінкса”, 1827, французскага мастака Д. Энгра). Аблічча грэчаскай Сфінкс сфарміравалася пад уплывам Усходу, праўда, егіпецкія сфінксы, за рэдкім выключэннем, былі істотамі мужчынскага роду.


Міф пра Эдыпа натхняў шматлікіх музыкантаў. Сцэнічную музыку да “Эдыпа ў Калоне” стварыў нямецкі кампазітар Ф. Мендэльсон-Бартольдзі (1845), да “Цара Эдыпа” — К. Орф (1859). Оперу “Цар Эдып” (1920) напісаў італьянскі кампазітар Р. Леанкавала, оперу-араторыю “Цар Эдып” (1927) — рускі кампазітар І. Стравінскі, оперу “Эдып” (1932) — румынскі кампазітар Д. Энеску. 


Далейшы лёс продкаў Кадма і Гармоніі пераплятаецца з лёсам аргоскіх цароў, і перш за ўсё, з лёсам цара Адраста, які ўвайшоў у міфалагічную гісторыю як правадыр славутага паходу, атрымаўшага назву Сямёра супраць Фіваў.

Сямёра супраць Фіваў


Пасля таго, як пасварыліся з-за царскага трона сыны Эдыпа і Этэокл выгнаў з горада Палініка, той уцёк у Аргас, каб знайсці прыстанішча ў аргоскага цара Адраста. Позняй ноччу прыйшоў Палінік да царскага палаца і сустрэўся там з Тыдэем, які ўцёк з Калідона пасля забойства дзядзькі і стрыечнага брата. Юнакі заспрачаліся паміж сабой з-за начлегу і ўжо схапіліся за зброю, як выйшаў з палаца цар і ўбачыў Палініка, пакрытага шкурай льва, і Тыдэя — шкурай вепра. Успомніў Адраст Дэльфійскага аракула, які раіў яму адну дачку аддаць замуж за льва, другую — за вепра. Цар так і зрабіў, а яшчэ паабяцаў зяцям дапамагчы ім вярнуць страчаныя царствы.


Вырашылі спачатку ісці супраць Фіваў, якія былі бліжэй, і пачалі прыцягваць у якасці саюзнікаў славутых аргоскіх герояў. Але больш за ўсё хацелася Адрасту, каб у паходзе браў удзел яго зяць Амфіарай, і менавіта яго ніяк не ўдавалася ўгаварыць. Амфіарай меў дар прадбачання і ведаў, што паход закончыцца пагібеллю войска. “Магчыма, — разважаў ён, — Палінік меў рацыю супраць Этэокла, але яго справа, бясспрэчна, была несправядлівай у адносінах да радзімы. А несправядлівасці, няпраўдзе багі дапамагаць не стануць”.


Палінік жа пайшоў на хітрасць. Ён ведаў, што калісьці Адраст пасварыўся з Амфіараем і двое раз’юшаных мужчын пазабівалі б адзін аднаго, калі б не сястра Адраста Эрыфіла. З калаўротам у руках яна кінулася да іх, развяла мячы, а калі стала жонкай Амфіарая, узяла з мужчын клятву заўсёды слухацца яе ва ўсіх будучых спрэчках. Эрыфіла была жанчына пыхлівая, карысталюбівая, і гэта адыграла злавесную ролю ў лёсе яе мужа. Атрымаўшы ад Палініка ў падарунак скарб Кадмідаў — вельмі каштоўныя каралі Гармоніі, Эрыфіла ўгаварыла Амфіарая ісці ў паход супраць Фіваў, хоць ведала, што пасылае мужа на немінучую смерць.


Палінік сабраў вялізнае войска з сямі атрадаў, якія, уключаючы яго самога, узначалілі сем правадыроў. Гэта, акрамя Адраста, Тыдэя і Амфіарая, яшчэ Капаней, Гіпамедонт і Парфенапей. Магутныя героі пад камандаваннем Адраста выступілі ў паход, маючы намер ушчэнт разбурыць сямібрамныя Фівы альбо загінуць пад іх мурамі. Багі нагадвалі героям пра марнасць іх справы і падчас першага прыпынку аргосцаў у Нямеі далі ім знак.


Воіны шукалі пітную ваду, бо па загаду Дыяніса, народжанага ў Фівах, німфы засыпалі ўсе крыніцы нямейскай зямлі. Аргосцы звярнуліся з просьбай да жанчыны, якая сустрэлася ім з дзіцём на руках. Гэта была Гіпсіпіла. Дачка лемнаскага цара Фаанта і сама царыца ў мінулым, яна была выгнанніцай і служыла цяпер нянькай у нямейскага цара Лікурга. Гіпсіпіла пасадзіла царскага сына, малога Афельта, пад дрэва, а сама павяла воінаў да крыніцы. Пачуўшы крыкі хлопчыка, яны хутка вярнуліся, але не знайшлі яго на месцы. Што здарылася? Дзе дзіця? І тут усе ўбачылі вялізнага змея, што адпаўзаў, а ў выгінах цела — малютку Афельта, з адкінутай галоўкай, з бездапаможна паднятымі рукамі. Амфіарай ужо кінуў дрот, змей забіты, але мёртвае дзіця не выратаваць. На крыкі прыбег цар Лікург. Не помнячы сябе ад гора, ён кінуўся з мячом на Гіпсіпілу, але за яе заступіліся аргоскія героі.


Амфіарай зрабіў яшчэ адну спробу спыніць сяброў. “Як заўчасна загінуў ад змея малютка Афельт, — сказаў ён, — так і вы, у росквіце сіл, загінеце ад фіванцаў, што паходзяць ад пасеяных Кадмам драконавых зубоў”. Нягледзячы на чарговае папярэджанне Амфіарая, Адраст загадаў задобрыць Зеўса пышнымі пахавальнымі гульнямі і прадоўжыць паход на Фівы.


У руінах храма Зеўса ў Нямеі захаваўся незвычайны падземны склеп, які быў пабудаваны яшчэ ў архаічныя часы. Па традыцыі яго называюць “грабніцай Афельта”. Згодна з паданнем, пахавальныя гульні ў гонар Афельта паклалі пачатак славутым у Эладзе Нямейскім гульням. Гэта, праўда, пярэчыць іншаму паданню, паводле якога іх заснавальнікам стаў Геракл пасля перамогі над нямейскім львом. Але, як бы там ні было, агульнагрэчаскія Нямейскія гульні пачаліся ў VІ ст. да н. Х., праводзіліся праз кожныя тры гады ў Нямейскай даліне і ў сваёй праграме мелі атлетычныя і конныя спаборніцтвы, а пазней пачалі спаборнічаць таксама паэты-музыканты. Распарадчыкі Нямейскіх гульняў у памяць аб Афельце насілі чорнае жалобнае адзенне, а ў вянок пераможца ўпляталася зеляніна пятрушкі, якая была сімвалам жалобы.


Цікавым у гэтым міфе з’яўляецца таксама падарунак Палініка   Эрыфіле — каралі Гармоніі, якія неслі на сабе частку агульнага праклёну Кадмавага роду. Да таго ж, гэты вясельны падарунак, што атрымала Гармонія ад Афіны і Гефеста, быў прапітаны ядам з прычыны нянавісці да Афрадыты, маці нявесты. Характэрна, што тут, напрыканцы гераічнага веку, божае пракляцце матэрыялізуецца ў каралі, якія выконваюць функцыі архаічных фетышаў. Валоданне гэтым фетышам робіць чалавека датычным да закладзенай у ім згубнай сілы і цалкам залежным ад яе. Шматлікім героям прынясуць няшчасце каралі Гармоніі, і толькі пасля таго, як гэтая каштоўная рэч будзе ахвяравана багам і трапіць у храм Апалона — бога, які ачышчае ад пракляцця, — яна страціць сваю згубную сілу і стане прадметам набожнага пакланення.


Але да ўсяго гэтага адбываюцца падзеі, звязаныя з аблогай Фіваў.

Аблога Фіваў

Супраць брамаў сямі вось — сямёрка цароў,

Што змагацца хацелі адзін на адзін.

Зброю ўсю яны кінулі Зеўсу сваю.

Толькі тыя няшчасныя двое братоў,

Што супольных бацькоў мелі, ў бітву пайшлі — 

Брат на брата з магутнаю зброяй сваёй,

І абодва загінулі ў бойцы адной.

Сафокл (“Антыгона”)

Аргоская раць падышла да сямібрамных Фіваў. Воіны размясціліся на беразе Асопа, а правадыры вырашылі паслаць у горад адважнага Тыдэя для перамоваў з акружанымі фіванцамі.

— З чым прыйшоў? — запытаў Тыдэя Этэокл, седзячы на царскім троне.

— Прапанаваць мір, — адказаў Тыдэй. — Умова адна: ты аддаеш уладу Палініку і пакідаеш Фівы.


— Калі вашыя сямёра, — усміхнуўся Этэокл, — моцныя доблесцю гэтак, як і розумам, то нам няма чаго баяцца.


— Ты можаш пераканацца ў гэтым зараз жа, — бойка параіў Этэоклу Тыдэй. — Хто хоча ўступіць у адзінаборства са мной? 


Адразу вызваліся мужныя фіванскія юнакі. Змагаліся па чарзе дзідамі і мячамі, і ўсе, адзін за адным, палеглі ад рукі Тыдэя.


Засмуціліся фіванцы і, калі Тыдэй пакідаў горад, надумаліся вераломна забіць яго. Пяцьдзесят знатных кадмейцаў напалі на героя з засады, але той перабіў іх усіх, пакінуўшы жывым толькі аднаго юнака, каб ён расказаў фіванцам аб подзвігах славутага калідонца.


Прыгоды Тыдэя яшчэ больш паднялі дух аргівянаў і распалілі варжасць паміж імі і фіванцамі. Сямёра правадыроў закалолі ў ахвяру богу вайны Арэсу быка, абмылі ў ахвярнай крыві над чорным шчытом свае рукі і пакляліся разбурыць горад Кадма альбо напаіць яго поле сваёй крывёю. І толькі Амфіарай усё паўтараў: “Справядліва — супраць брата,   несправядліва — супраць радзімы. А няпраўдзе багі не пашлюць перамогі”.


Адраст падрыхтаваў войска да штурму, кожны з сямі правадыроў павінен быў ісці на прыступ адной з сямі Фіванскіх брамаў. Этэокл, які ўзяў на сябе абарону роднага горада, не губляў мужнасці, але народ хваляваўся: кожны, хто быў здольны насіць зброю, падрыхтаваўся да бою. Ля кожнай брамы Этэокл паставіў атрад воінаў на чале са славутым фіванцам. А Крэонт паслаў свайго малодшага сына Менекея па прадказальніка Тырэсія.


Прыйшоў сляпы Тырэсій, яго прывёў хлопчык-павадыр.

· Як ніколі раней, — звярнуўся да яго Крэонт, — важна для нас тое,

што ты скажаш.

— Ведаеш, — неяк нерашуча пачаў Тырэсій. — Справы нашы ў багоў сталі горш. Афіна-Палада ўжо не за нас. Яна заўсёды там, дзе доблесць, а доблесць цяпер там, дзе Тыдэй. Тым не менш, у нас ёсць выйсце. Мы можам прыцягнуць на свой бок Арэса, для чаго патрэбна ўміласцівіць дух забітага Кадмам дракона. Гэта магчыма, калі прынесці ў ахвяру кроў яго нашчадка — спарта, які з’явіўся з пасеяных зубоў дракона. Гэты спарт павінен быць нежанаты і незаручаны. Ты разумееш мяне?


— Так, — ледзьве прашаптаў збялелы Крэонт і, як толькі зачыніліся за Тырэсіем дзверы, кінуўся абнімаць свайго сына Менекея.


— Ратуйся ад смерці, — угаворваў ён хлопца. — Мне не шкада аддаць за Фівы сваё жыццё, але ты павінен жыць. Уцякай, сын, пакуль увесь горад не дазнаўся аб прароцтве Тырэсія. Уцякай у Дэльфы, Калідон, Дадону, куды хочаш, толькі хутчэй!


— Добра, ты толькі не хвалюйся, — супакойваў бацьку Менекей, — ужо бягу збірацца ў дарогу. — А сам хутка накіраваўся да старой пячоры дракона. “Я фіванец і спарт, а не баязлівец, — думаў высакародны юнак, — і ніколі не здраджу сваім продкам, роднаму гораду, бацьку”. З мячом у руцэ Менекей дайшоў па зубчастай сцяне да адгароджанага месца, дзе жыў калісьці дракон. Тут ён ударыў сябе ў грудзі мячом і зваліўся са сцяны ў драконаву пячору.


Тым часам страшная бітва завязалася ля кожнай брамы горада. Як крыважэрныя арлы, з гучнымі крыкамі імчаліся аргівяне на фіванскія ўмацаванні, некаторыя з іх ужо залазілі на сцены. Фіванцы мужна стрымлівалі штурм і ўсё-такі былі вымушаны адступіць у горад. Але збылося прадказанне Тырэсія. Першым з сямі правадыроў-аргосцаў загінуў Капаней. прыставіўшы да сцяны лесвіцу, герой узлазіў па ёй і выхваляўся: маўляў, сам Зеўс не зможа стрымаць яго сваёй маланкай. У гэты момант яго і паразіў перуном вярхоўны бог. Доўга дрыжала зямля ад удара алімпійца, паніка ахапіла аргівянаў, і яны пачалі ўцякаць. А фіванцы ўсе — пешыя і конныя — рушылі з-за гарадскіх брамаў на ворагаў. Тыдэя параніў Меланіп. Амфіарая праследаваў Перыклімен і ўжо намерваўся ўсадзіць яму ў спіну дзіду, як упала на зямлю маланка Зеўса, раскрылася зямля і паглынула прадказальніка. (На тым месцы з’явіўся аракул, і Амфіарай з глыбіні прарочыць смяротным будучае.)


Збылося пракляцце Эдыпа. Сышліся ў паядынку браты Этэокл і Палінік, у якім загінулі абодвы. З усяго аргоскага войска жывы застаўся адзін Адраст, і то дзякуючы чарадзейнаму каню Арэёну, якога падарыў яму Геракл.


Як аказалася, збаўленне Адраста ад смерці было хутчэй карай, чым міласцю багоў: Адраста чакала яшчэ больш жорсткая расплата за самавольна распачатую вайну. Калі нашчадкі яго былых паплечнікаў, т. зв. эпігоны, распачнуць новы паход супраць Фіваў, яны прыцягнуць да яго сына Адраста Эгіалея, і той загіне пад сценамі Фіваў. Гора і роспач хутка пакладуць Адраста ў труну.


Міфолагі лічаць Адраста архаічным героем, які быў звязаны са стыхійнымі сіламі і, магчыма, першапачаткова з’яўляўся мясцовым сікіёнскім боствам падземных сіл прыроды, культ якога пазней быў выцеснены культам Дыяніса. Імя Адраст азначае “той, якога нельга пазбегнуць”. Можна ў сувязі з гэтым згадаць эпітэт адной з самых старажытных і шануемых грэчаскіх багінь — багіні адплаты (пакарання) Немесіды: Адрастэя, што азначае “непазбежная”, “немінучая”.


Вобраз Адраста найбольш драматычна трактавалі ў антычнасці Эсхіл (трагедыя “Сямёра супраць Фіваў”), Эўрыпід (трагедыя “Фінікіянкі”), пазней, у І ст. рымскі паэт Стацый (эпічная паэма “Фіваіда”). Сустракаецца вобраз Адраста-уладара, што паплаціўся за сваю ваенную агрэсію, і ў новы час (“Фіваіда” французскага драматурга ХVІІ ст. Ж. Расіна, “Фінікіянкі” нямецкага паэта і драматурга ХVІІІ — пачатку ХІХ ст. Ф. Шылера і інш.).


Цяжка зразумець сапраўдную прычыну вайны паміж Фівамі і кааліцыяй саюзнікаў на чале з Аргасам, але многія вучоныя не сумняваюцца ў яе рэальнасці. Пасля паходу арганаўтаў і Калідонскага палявання гэтыя падзеі былі трэцяй агульнагрэчаскай справай і датуюцца ўмоўна ХІV—     ХІІІ стст. да н. Х. Паданні пра гэты паход уключаюць міф аб Антыгоне.

Антыгона

Мы ж — смяротныя ўсе і смяротных сыны.

Але вось пра цябе будуць чуткі хадзіць —

Што і ты да багіні падобнай была,

Як жыццём, так і смерцю сваёй.

Сафокл (“Антыгона”)

Пасля перамогі над аргівянамі фіванцы наладзілі ўрачыстае пахаванне Этэокла. А цела Палініка, загінуўшага ў адзінаборстве з братам, Крэонт пад пагрозай смяротнага пакарання забараніў аддаваць зямлі. Як разважаў цар, Этэокл абараняў радзіму, а Палінік здрадзіў ёй, стаў ворагам Фіваў, а таму няхай, аголены і зняслаўлены, ляжыць у чыстым полі, пакуль не апаганяць, не з’ядуць яго драпежныя птушкі ды звяры. І іншым гэта паслужыць добрым урокам.


Пакарыліся жорсткаму загаду Крэонта фіванцы, але не пакарылася сястра загінуўшых Антыгона. Кінулася яна ў палац да сястры Ісмены.


— Ты чула пра загад Крэонта? Наш бедны брат, зняважаны, зганьбаваны, ляжыць без пахавання. Пойдзем, сястра, разам пахаваем яго.


— Я душой, Антыгона, з табой і з Палінікам таксама. Але ж нельга нам ісці супраць цара! Падумай сама: з усяго нашага роду засталіся толькі  мы з табой, і калі не паслухаемся закону, загінем яшчэ больш няшчаснымі. Зразумей жа, Антыгона, мы, жанчыны, павінны павінавацца старэйшым і не змагацца з мужчынамі!


Цяжка мужнай Антыгоне зразумець слабую, нерашучую сястру.

— Тады я сама пахаваю брата, — сказала яна Ісмене.

Крэонт загадаў воінам сцерагчы труп Палініка, каб ніхто не надумаў пахаваць яго супраць царскай волі. Але раптоўна падняўся вецер, пыл заляпіў вочы вартавым, і яны не ўбачылі Антыгону, толькі заўважылі, што нехта пасыпаў труп пяском. Даведаўшыся пра гэта, Крэонт раз’юшыўся. Хто пасмеў не выканаць яго першы царскі ўказ? Вартавыя будуць пакараныя смерцю, калі не знойдуць вінаватага.


Праз некаторы час у палац прывялі Антыгону.


— Гэта яна, — сказаў вартавы, — учыніла злачынства. Мы змялі з цела нябожчыка пясок, схаваліся за ўзгоркам і пачалі чакаць, ці прыйдзе хто. Зноў, як і апоўдні, паднялася бура, страшэнны вецер круціў пыл, а калі ўсё сціхла і мы расплюшчылі вочы, то ўбачылі гэтую дзеву. Яна галасіла над мёртвым, праклінаючы тых, хто агаліў яго цела. А потым зноў пасыпала яго пяском і тройчы выканала абрад у гонар падземных багоў.


Крэонт анямеў, убачыўшы перад сабой пляменніцу. Да таго ж яна была нявестай яго сына Гемана.

· Няўжо гэта зрабіла ты, Антыгона? Чаму ж тады пайшла на

злачынства?

— Не на злачынства, а на боскі ўчынак, — смела адказала дзяўчына. — Я парушыла закон уладара, але выканала свой абавязак перад братам згодна з няпісанымі божымі законамі. Не ўчора і не сёння з’явіліся яны, а існавалі спрадвеку, і за такія законы я гатова пайсці на смерць.


Словы Антыгоны, упэўненай у сваёй праваце, страшна раззлавалі Крэонта. Гэта ўжо не проста дзёрзкасць! Гэта замах на аўтарытэт уладара! І таму Антыгона памрэ, а разам з ёй і сястра, бо без Ісмены тут яўна не абышлося!


— Ісмена ні пры чым, — парыравала Антыгона. — За ўсё адказная я адна. Ісмена любіць словамі, а не справай. Гэта я выбрала смерць, а яна павінна жыць.


Але гора надало сілы слабой Ісмене, і яна з’явілася ў палац, гатовая падзяліць лёс з сястрой. Фіванцы ж, што сабраліся перад палацам, маўчалі, хоць і не сумняваліся ў праўдзе Антыгоны. А яна трымалася з ранейшай адвагай.


— Усе грамадзяне хвалілі б мой учынак, калі б іх вусны не скоўваў страх.


— Ніхто не стане хваліць цябе за тое, што ты зраўнавала здрадніка айчыне з тым, хто за яе загінуў, — яшчэ спрабаваў пераканаць пляменніцу цар. А яна ў адказ:


— Смерць усё раўняе і мірыць любую варожасць.

· Не, вораг ніколі не будзе сябрам.

· Я нарадзілася на свет, каб любіць, а не ненавідзець.

— Ну дык ідзі ў царства ценяў і любі там, а я, пакуль буду жыць, не сцярплю, каб нада мной уладарыла жанчына.


Тым часам Геман, цяпер ужо адзіны сын Крэонта, пачуў, што нявесце пагражае смяротная небяспека. Калі ён прыйшоў да бацькі, той думаў, што Геман будзе бараніць Антыгону, прасіць літасці, і таму адразу патрабаваў, каб сын адмовіўся ад нявесты. Аднак Геман пачаў пераконваць бацьку ў тым, што ён прыйшоў не апраўдваць Антыгону, а выканаць свой сыноўні абавязак, усцерагчы яго ад благога ўчынку.


— Увесь фіванскі народ спачувае дачцэ Эдыпа. Не думай, бацька, што ты адзін разумны. Нават мудрацу ніколі не сорамна слухаць парады іншых і не быць занадта ўпартым.


— Ці ведаеш ты, дзяцюк, хто тут мае ўладу? Ці можа народ загадваць мне, як рабіць?


— Але горад не можа належаць аднаму, — сказаў Геман і з жалем дадаў: — Як добра ты ўладарыў бы ў пустыні.

— Нягоднік, — закрычаў Крэонт, — ты спрачаешся з бацькам? Тады прывесці сюды злачынцу, няхай зараз памрэ тут, перад вачыма гэтага блазнюка!

— Яна не памрэ тут, перад маімі вачыма, ды й мяне ты больш не ўбачыш! — і з гэтымі словамі юнак выбег з царскіх пакояў.


Нягледзячы на свой страх перад Крэонтам, фіванцы пачалі гаварыць яму пра невіноўнасць Ісмены. І цар адпраўляе на смерць толькі Антыгону. Ён загадвае пакараць дзяўчыну не мячом, а жудаснай, пакутлівай смерцю: замураваць яе жывую ў пячоры, дзе яна памрэ з голаду.


Як толькі ўвялі Антыгону ў пячору, да Крэонта прыйшоў сляпы прадказальнік Тырэсій. Злавесныя знакі былі дадзены яму багамі падчас ахвярапрынашэння.


— Багі адвярнуліся ад цябе, Крэонт. Ты двойчы вінаваты перад імі: за тое, што жывую трымаеш пад зямлёй, а мёртвага — на паверхні зямлі. Тым самым парушаны законы багоў.


Паспрабаваў Крэонт прыкрыкнуць на Тырэсія, але, пачуўшы ад яго пагрозы, напалохаўся: спешна распарадзіўся пахаваць Палініка, толькі не паспеў вызваліць Антыгону: ён застаў дзяўчыну ў пятлі, а каля яе трупа — свайго сына, які, нягледзячы на бацькавы ўгаворы, кінуўся на меч. Калі даведалася пра смерць Гемана жонка Крэонта Эўрыдыка, яна таксама налажыла на сябе рукі. Пакінуты ўсімі Крэонт маліў багоў, каб пазбавілі яго жыцця, а значыць, і пакут.


Антыгона як міфалагічная гераіня была эпізадычным вобразам старажытных паданняў пра Эдыпа і пра вайну Сямёра супраць Фіваў. Геній Сафокла зрабіў Антыгону славутай, абяссмерціў яе паэтычны вобраз, які стаў сімвалам даччынай і кроўнай любові, прыкладам мужнасці і высакароднасці. 


Дзеянне трагедыі Сафокла, гераічны ўчынак Антыгоны звязаны з абрадам пахавання, які спрадвеку меў вялікае значэнне для старажытных афінян. Дастаткова згадаць пра долю сына славутага і вельмі аўтарытэтнага ў народа правіцеля Афінаў Перыкла, які таксама насіў імя Перыкл і стаў стратэгам. У 406 г. да н. Х.  ён разам з іншымі палкаводцамі атрымаў бліскучую перамогу над флотам Спарты. Але ў Афінах пераможцаў чакала не ўзнагарода, а судовы працэс. Іх абвінавацілі ў тым, што падчас жахлівай буры на моры яны не падабралі целы загінуўшых воінаў, каб з годнасцю іх пахаваць. Народ вынес Перыклу і яго таварышам смяротны прыгавор, які і  быў здзейснены. Безумоўна, гэта было вельмі суровае пакаранне. Але яно дазваляе лепш зразумець трагічную віну Крэонта: ён пайшоў супраць традыцыі, супраць няпісаных боскіх законаў, па якіх жыў яго народ і ўвасабленнем якіх з’яўляецца Антыгона. І няхай Крэонт  па-свойму мае рацыю як заступнік дзяржаўных законаў, Антыгона, нягледзячы на сваю ўпартасць, не толькі ахвяруе сабой, але абараняе вышэйшую праўду. Не даць блізкім пахаваць нябожчыка — справа амаральная (Палініка можна было пахаваць за сценамі горада, якому ён здрадзіў). Крэонт з яго гіпертрафіраванай верай у свае магчымасці як першай асобы ў дзяржаве пайшоў супраць людзей і багоў, за што і быў пакараны. У апошніх сцэнах цар варты жалю. Няшчасны, ён праклінае свой лёс, сваю вар’яцкую ўпартасць.


Не толькі вялікі паэт, але і патрыёт Афінскай дэмакратычнай дзяржавы Сафокл паказаў, як небяспечна перавышаць уладу. З цягам часу гэта можа прывесці да тыраніі. І менавіта ў гэтым творы ўслаўляецца чалавек, яго моц, яго розум:

Шмат існуе ў прыродзе магутных сіл,

Але дужэйшы за ўсё — чалавек.

(Пераклад Ю.Дрэйзіна)


Тым не менш, Ода Чалавеку, якую выконвае хор, завяршаецца думкай, што ніводзін смяротны не здольны пазбегнуць таго, што прызначана яму лёсам. З пункту гледжання міфалагічнай свядомасці, лёс Лабдакідаў — гэта вынік праклёну, накладзенага на Лая і яго нашчадкаў Пелопсам, а таксама праклёну, насланага Эдыпам на Фівы і сваіх сыноў.


Вобраз Антыгоны як абаронцы агульначалавечых каштоўнасцей аказаўся сугучным светапогляду Рэнесанса. З найбольш цікавымі перапрацоўкамі трагедыі Сафокла выступілі ў ХVІ ст. Л. Аламані ў Італіі і    Р. Гарнье ў Францыі. 


Бадай, ніводны міфічны персанаж не падвергнуўся такой значнай і прынцыповай ідэйна-мастацкай перапрацоўцы ў ХХ ст., як Антыгона. З’явіліся дзесяткі драм, опер, кіна- і тэлепастановак, аўтары якіх перанеслі гераіню ў нязвыклыя абставіны з мэтай вырашэння праблем, далёкіх ад антычнасці. У п’есе “Антыгона” (1948) выдатнага нямецкага драматурга      Б. Брэхта цар Крэонт вёў вайну з Аргасам, каб захапіць жалезныя руднікі. Загінуў Этэокл, а Палінік уратаваўся ўцёкамі, і тады Крэонт забіў пляменніка як дэзерціра і забараніў хаваць нябожчыка. Свой шляхетны ўчынак Антыгона тлумачыць не сваяцкімі пачуццямі, а палітычнымі меркаваннямі: Крэонт ваюе не з мэтай абароны бацькаўшчыны, а дзеля ўзмацнення сваёй улады.


“Антыгона” (1942) французскага драматурга Ж. Ануя была пастаўлена ў акупіраваным фашыстамі Парыжы. Героі былі апрануты ў цывільныя кастюмы, нагадваючы сучасных людзей. Антыгона кідала выклік Крэонту і яго памагатым, у якіх недвухсэнсоўна ўгадваліся нацысты. Разам з тым у п’есе Ануя відавочна экзістэнцыялісцкая ідэя адчужанасці чалавека ў свеце, спрадвечнай асуджанасці яго на неспакой і пакуты. У антычнай трагедыі Крэонт быў упэўнены ў доблесці Этэокла як абаронцы Фіваў і ў здрадніцтве Палініка. А ў Ануя цар ніколькі не сумняваецца ў тым, што абодвы браты — мізэрныя, подлыя людзі і зусім не заслугоўваюць адданай любові сваёй сястры. Больш за тое, Крэонт цвёрда не ведае, каго з братоў пахавалі, бо іх целы стаптала кавалерыя.


Вобраз міфічнай Антыгоны дзякуючы генію Сафокла стаў для ўсёй сусветнай культуры сімвалам чалавечай годнасці і гераічнага супраціўлення. Ён знайшоў увасабленне ў шэрагу музычных твораў, у тым ліку нямецкіх кампазітараў: у ХІХ ст. Ф. Мендэльсона-Бартольдзі, у ХХ ст. — К. Орфа.  

Эпігоны


Праз дзесяць гадоў пасля паходу Сямёра супраць Фіваў сыны яго ўдзельнікаў эпігоны (грэч. epigonos — народжаны пасля; нашчадак) пакляліся адпомсціць за смерць бацькоў і адправіцца ў новы паход на Фівы. У гэты раз Дэльфійскі аракул абяцаў аргівянам поспех, праўда, з адной умовай: каб на чале іх войска стаяў Алкмеон, сын героя першага паходу Амфіарая. Як калісьці бацька, Алкмеон таксама не меў жадання нападаць на Фівы і пераконваў у гэтым брата Амфілоха. Не дабіўшыся згоды, яны звярнуліся за парадай да сваёй маці Эрыфілы. І, як у свой час Палінік, так цяпер сын Палініка Ферсандр падкупіў гэтую пыхлівую жанчыну. Ён падарыў Эрыфіле цудоўны пеплас Гармоніі, атрыманы ёю да свайго шлюбу з Кадмам ад самой Афіны, як і чарадзейныя каралі, ужо спакусіўшыя Эрыфілу раней. І маці Алкмеона ўдалося ўгаварыць сына распачаць новую вайну з Фівамі.


Паабяцаўшы ахвяраваць Дэльфам лепшую частку здабычы, аргівяне рушылі ў паход. Сярод іх, акрамя Алкмеона і Фесандра, быў Эгіалей (сын Адраста, які адзін з сямі правадыроў не загінуў у першай вайне), а таксама Дыямед (сын Тыдэя), Сфенел (сын Капанея), Промах (сын Парфенапея), Палідор (сын Гіпамедонта). Разбурыўшы навакольныя палі і сялібы, эпігоны пачалі аблогу Фіваў. Насустрач ім выйшла войска фіванскіх ваяроў, якое ўзначаліў сын Этэокла Лаадамант. Эпігоны былі не такімі моцнымі, як іх бацькі, але натхнёныя прароцтвам аракула змагаліся шалёна. Калі ад рукі Лаадаманта загінуў Эгіалей, раз’юшаны Алкмеон адпомсціў за свайго сябра, паразіўшы яго забойцу дзідай. Прайграўшы кровапралітны бой, фіванцы схаваліся за мурамі сямібрамных Фіваў. Тады звярнуўся да іх Тырэсій.


— Вы мужна змагаліся, — пачаў стары, — але вынік гэтай вайны прадвызначаны багамі. Акрамя забітага Эгіалея, ніхто з эпігонаў не загіне, і яны перамогуць.


З боку фіванцаў пачуліся крыкі.


— Што ж нам рабіць? Пагадзіцца, што загінем, нягледзячы на доблесць нашых воінаў?!


— Дай якую параду!


— Чаго яго слухаць... Трэба абараняць горад да апошняга...


— Для мяне ўсё адно, — працягваў стары, — прыслухаецеся да маёй парады ці не, бо мне самому наканавана жыць толькі да таго моманту, пакуль аргівяне не захопяць Фівы. Раю я вам вось што: пашліце сваіх людзей на перамовы з эпігонамі, а самі ўначы пакіньце горад. Толькі так вы захаваеце жыццё сабе і сваім сем’ям.


Паслухалі фіванскія героі мудрага Тырэсія і рушылі пад покрывам цемры на поўнач, узяўшы з сабой старых бацькоў, жонак, дзяцей, зброю і сякі-такі скарб. Калі яны спыніліся на небяспечнай адлегласці, то заснавалі горад Гестыэю. Тырэсій, які быў разам з фіванцамі, напіўся вады з крыніцы і нечакана памёр.


Уварваўшыся ў Фівы, эпігоны разбурылі і разграбілі горад. Здабычу падзялілі паміж сабой, а лепшае з яе адправілі Апалону Дэльфійскаму, у тым ліку дачку Тырэсія Манто, якая стала Піфіяй у Дэльфійскім храме. А ўладаром у Фівах эпігоны пакінулі сына Палініка, Ферсандра, які адбудаваў славуты горад.


Па сведчанню Паўсанія, існавалі розныя версіі далейшага лёсу фіванцаў. Згодна з выкладзеным міфам яны пасяліліся ў Фесаліі, — паўночна-ўсходняй частцы Грэцыі, па другой версіі — у Ілірыі (паўночна-заходняй частцы Балканскага паўвострава), па трэцяй — вярнуліся, хоць і не ўсе, у Фівы, дзе вымушаны былі прызнаць сваім царом Ферсандра.

